หุ้น APPLE ร่วงกว่า 4% ผิดหวังยอดขาย “ไอโฟน” ไตรมาส 4 ดิ่งกว่า 20%
หุ้น APPLE ร่วงกว่า 4% ผิดหวังยอดขาย “ไอโฟน” ไตรมาส 4 ดิ่งกว่า 20%
30 ต.ค. 2563

ผู้สื่อข่าวรายงานว่า ราคาหุ้นแอปเปิลร่วงลง 4.22% ในช่วงนอกเวลาทำการซื้อขายของตลาดหุ้นนิวยอร์ก หลังจากบริษัทแอปเปิล อิงค์ เปิดเผยรายได้เพิ่มขึ้นเพียงเล็กน้อย เนื่องจากยอดขาย iPhone ทรุดตัวลงกว่า 20%
ทั้งนี้ บริษัทแอปเปิล อิงค์ เปิดเผยผลประกอบการประจำไตรมาส 4/2563 ซึ่งสิ้นสุดในวันที่ 26 ก.ย.ที่ผ่านมา โดยระบุว่า กำไรต่อหุ้นอยู่ที่ 73 เซนต์ สูงกว่าที่นักวิเคราะห์ในโพลของ Refinitiv คาดไว้ที่ 70 เซนต์ ขณะที่รายได้รวมอยู่ที่ 6.47 หมื่นล้านดอลลาร์ เพิ่มขึ้น 1% เมื่อเทียบรายปี และสูงกว่าที่นักวิเคราะห์คาดการณ์ไว้ที่ 6.37 หมื่นล้านดอลลาร์
ส่วนรายได้จากยอดขาย iPad อยู่ที่ 6.8 พันล้านดอลลาร์ เพิ่มขึ้น 46% เมื่อเทียบรายปี และสูงกว่าที่นักวิเคราะห์คาดการณ์ไว้ที่ 6.12 พันล้านดอลลาร์ ขณะที่รายได้จากยอดขาย Mac อยู่ที่ 9 พันล้านดอลลาร์ เพิ่มขึ้น 28% เมื่อเทียบรายปี และสูงกว่าที่นักวิเคราะห์คาดการณ์ไว้ที่ 7.93 พันล้านดอลลาร์
อย่างไรก็ดี รายได้จากยอดขาย iPhone อยู่ที่ 2.644 หมื่นล้านดอลลาร์ ลดลง 20.7% เมื่อเทียบรายปี และต่ำกว่าที่นักวิเคราะห์คาดการณ์ไว้ที่ 2.793 หมื่นล้านดอลลาร์